## Odluka o osnivanju Lučke uprave Ploče

### NN 19/1997 (18.2.1997.), Odluka o osnivanju Lučke uprave Ploče

# VLADA REPUBLIKE HRVATSKE

Na temelju članka 31. stavaka 1. i 2. Zakona o morskim lukama ("Narodne
novine", broj 108/95) Vlada Republike Hrvatske je na sjednici održanoj
13. veljače 1997. godine donijela

## **ODLUKU**

### **O OSNIVANJU LUČKE UPRAVE PLOČE**

TEMELJNE ODREDBE

I.

Ovom Odlukom osniva se Lučka uprava Ploče (u daljnjem tekstu: Lučka
uprava) radi upravljanja, izgradnje i korištenja luke Ploče.

Luka Ploče prema namjeni kojoj služi je luka otvorena za međunarodni
javni promet, a prema veličini i značaju je luka od osobitog (međunarodnog)
gospodarskog interesa za Republiku Hrvatsku.

II.

Lučka uprava iz točke I. ove Odluke osniva se pod nazivom Lučka uprava
Ploče.

Engleski naziv Lučke uprave glasi: Port of Ploče Authority.

Sjedište je u Pločama, Kralja Tomislava 1.

III.

Lučka uprava obavlja djelatnost utvrđenu Zakonom o morskim lukama.

Lučka uprava obavlja i druge djelatnosti koje služe obavljanju djelatnosti
iz stavka 1. ove točke ako su one u manjem opsegu ili se uobičajeno obavljaju
uz djelatnost Lučke uprave utvrđene Zakonom o morskim lukama.

LUČKO PODRUČJE

IV.

Lučko područje luke Ploče nad kojim se proteže nadležnost Lučke uprave
čini:

1. BAZEN PLOČE

a) *kopneni dio*

- Obuhvaća područje koje je omeđeno vodenom linijom koja započinje od
južne obale ušća kanal Birina - more, proteže se obalnim rubom (Putnička
obala, Bosanska obala, obala 1, obala 2, obala 3, obalni rub 4, obala 5,
prirodni obalni rub djelomično omeđen lukobranom) do točke s kojom započinje
sjeverna obala kanala Vlaška-more-"Karakoz". Nadalje, granica se nastavlja
sjevernom obalom kanala do ograde - parcele T. D. "Kartonplast". Kopnenu
granicu čini crta kojom se proteže sjevernim rubom postojeće prometnice
uz putničku obalu, nastavlja zapadnom ivicom pristupne ceste k ulazu u
"Luku" Ploče (isključujući Lučku kapetaniju, Carinu, Dom zdravlja i administrativni
objekt - Grad) gdje prelazi na suprotnu ivicu prometnice nastavljajući
do prijelaza grupe kolosjeka k obali br. 5. Linija granice zatim ide sjevernom
ivicom ranžirne grupe 2, ivicom ranžirne grupe 1, obuhvaćajući je, do pružnog
prijelaza na "Vranjaku"; nadalje granica ide zapadnim rubom prometnice,
te ogradom "Kartonplasta", završava na obali kanal Vlaška-more. Područje
je označeno kao čestica zemlje br. 4559/1, 586, te 4559/7, sve u k. o.
Komin. Ovom lučkom području pridodaje se prostor sjeverno od Crne rijeke
u vrtači označenoj kao parcela 5608/228, k. o. Plina, kojem pripadaju čestice
7724, 4272/196 k. o. Plina, te 4568/2 k. o. Komin.

b) *morski dio*

- morski dio se sastoji od:

1. Vanjskog sidrišta

2. Unutarnjeg akvatorija

3. Kanal Vlaška-more

Područje Vanjskog sidrišta omeđeno je spojnicom točaka:

A. 43002ž30žž N 017023ž42žž E

B. 43000ž48žž N 017022ž42žž E

C. 43003ž12žž N 017018ž54žž E

D. 43004ž42žž N 017021ž00žž E

Područje unutrašnjeg akvatorija čini površina mora koja je definirana
granicom koja počinje od ušća kanal Birina - more, pa ide ravnom crtom
koja prolazi pored rta Milosavac i produžava do obale Tatinja. Obalnim
rubom od Tatinje, granica dalje ide do svjetionika Višnjica, a od svjetionika
Višnjica do svjetionika Gumanac, pa od svjetionika Gumanac do završne točke
na južnoj strani ušća kanala Vlaška-more. Od te točke granica ide obalnim
rubom od ušća kanal Vlaška-more do ušća kanala Birina-more.

Područje kanala Vlaška-more je definirano vodenom površinom koja je
od krajnjih točaka ušća kanala Vlaška-more omeđeno sredinom kanala sve
do tvorničkog područja "Kartonplasta".

2. BAZEN METKOVIĆ

a) *kopneni dio*

Obuhvaća područje koje se desnom obalom Neretve proteže od mosta do
svjetionika Jerkovac, gdje okomito na obalu dostiže ivicu grupe ranžirnih
kolosjeka željezničke stanice, nastavljajući paralelno s njom, da bi se
u blizini željezničke stanice povratila okomicom na postojeću prometnicu
južno od nje. Dalje nastavlja južnom ivicom postojeće prometnice do mosta
na Neretvi.

Ovo područje obuhvaća k. o. Metković: k. č. 5951/1, 5951/3, 5951/4,
5953/6, 5952/1, 5952/2, 5953/2, 5953/4, 5953/5, 5962/2, 5975/1, 5975/2,
5976/3, 5974/13, 5965/3, 5965/4, 5965/5, 5964/1, 5964/2, 5973/6, 5974/1,
5974/2, 5951/2, 6004/2, 6004/4, 5961/2, 5924, 5954/2, 5955, 5956, 5923/2,
5923/3, 3923/1, 5918/2, 5918/3, 5920/1, 592, 5920/2, 5918/7, 6000/3, 7862/109,
5919, 5957/2, 7862/1, 5958/2, 5959, te čest. zgrada 677/2, 677/3, 677/4,
677/1, 681, 815, 868, 869, 790, 791, 678.

b) *morski dio*

Omeđen je okomicom na svjetionik Jerkovac, te ide sredinom rijeke Neretve
do mosta i uz most do obale.

Obuhvaća područje koje je ograničeno desnom obalnom linijom od mosta
do svjetionika Jerkovac, od svjetionika do sredine zamišljene okomite crte
na lijevu obalu Neretve, nastavlja do središnje točke kojom projicira dužine
nizvodne ivice mosta, dijeli širinu rijeke na dva jednaka dijela, te završava
u presjecištu projiciranog pravca s desnom obalnom linijom rijeke.

LUČKE DJELATNOSTI

V.

Lučke djelatnosti za koje Lučka uprava daje koncesiju na postojećim
objektima podgradnje (infrastrukture) i nadgradnje (suprastrukture) jesu:

1. ukrcaj, iskrcaj, prekrcaj, skladištenje, prenošenje, oplemenjivanje,
dorada, sortiranje, uzorkovanje, markiranje, vaganje, te ostale djelatnosti
vezane uz promet generalnih tereta. U ove terete uključeni su i specijalni
- opasni tereti,

2. ukrcaj, iskrcaj, prekrcaj, skladištenje, prenošenje, uzorkovanje,
te ostale djelatnosti vezane uz promet rasutih tereta,

3. ukrcaj, iskrcaj, prekrcaj, skladištenje, prenošenje, fumigacija,
deratizacija, uzorkovanje, vaganje, uvrećavanje, te ostale djelatnosti
vezane uz promet sipkih tereta,

4. ukrcaj, iskrcaj, prekrcaj, skladištenje, prenošenje, dorada, sortiranje,
markiranje, te ostale djelatnosti vezane uz promet drva,

5. ukrcaj, iskrcaj putnika, uz pružanje usluga putnicima na putničkoj
obali, vezovi 9 i 10,

6. servisiranje lučke mehanizacije, te održavanje lučke infrastrukture
i suprastrukture,

7. ukrcaj, prekrcaj, uzorkovanje, te ostale djelatnosti vezane uz promet
tekućih tereta,

8. tegljenje, privez i odvez brodova, opskrba brodova vodom, energijom,
te ostale usluge brodovima i brodicama,

9. kontrola količine i kakvoće tereta,

10. učvršćivanje tereta,

11. agencijske i špediterske djelatnosti,

12. ostale djelatnosti u svezi s lučkim djelatnostima definiranim Zakonom
o morskim lukama.

Koncesija se može dodijeliti i za korištenje objekata lučke infrastrukture,
suprastrukture, te akvatorija.

Popis objekata lučke infrastrukture i suprastrukture za koje se može
dobiti koncesija sastavni je dio ove Odluke, a ne objavljuje se u "Narodnim
novinama".

TIJELA LUČKE UPRAVE

VI.

Tijela Lučke uprave jesu Upravno vijeće i ravnatelj.

VII.

Sastav, ovlasti i trajanje mandata Upravnog vijeća propisani su Zakonom.

Upravno vijeće ne može bez suglasnosti Vlade Republike Hrvatske steći,
opteretiti ili otuđiti nekretnine ili drugu imovinu niti ugovoriti drugi
posao, ako vrijednost pojedinačnog posla ili ugovora prelazi iznos od 8.000.000,00
kuna.

VIII.

Ravnatelja Lučke uprave imenuje Upravno vijeće, na temelju javnog natječaja
sukladno Zakonu o morskim lukama i Statutu Lučke uprave.

Ovlasti i trajanje mandata ravnatelja Lučke uprave utvrđeni su Zakonom
o morskim lukama.

Ravnatelj može imati jednog ili više pomoćnika, kojeg imenuje Upravno
vijeće na prijedlog ravnatelja.

IX.

Ravnatelj ne može bez suglasnosti Upravnog vijeća sklopiti poslove o
stjecanju, otuđenju ili opterećenju nekretnina.

SREDSTVA ZA OSNIVANJE I RAD

X.

Lučka uprava stječe pravo uporabe i korištenja na objektima navedenim
u Popisu podgradnje i nadgradnje iz točke V. ove Odluke.

Sredstva iz stavka 1. ove točke ne čine imovinu Lučke uprave.

XI.

Lučka uprava stječe pravo na novčana sredstva i sva dospjela nenaplaćena
sredstva za usluge, upotrebu ili gospodarsko korištenje pomorskog dobra,
a preuzima obveze koje su nastale zbog izgradnje i razvoja lučke podgradnje
i nadgradnje društvenog poduzeća "Luka" Ploče, a koja su utvrđena bilancom
na dan 31. prosinca 1996. godine, nakon izrade diobene bilance.

Sredstva iz stavka 1. ove točke čine imovinu Lučke uprave.

XII.

Sredstva za redovnu djelatnost Lučke uprave sukladno Zakonu o morskim
lukama čine:

a) lučke pristojbe;

b) naknade od koncesija za obavljanje djelatnosti iz točke V. ove Odluke;

c) naknade od novih koncesija koje daje Lučka uprava;

d) sredstva proračuna Republike Hrvatske;

e) ostali prihodi.

Sredstva iz stavka 1. ove točke čine imovinu Lučke uprave.

XIII.

Danom upisa u sudski registar Lučka uprava stječe pravo na sredstva
iz točaka XI. i XII. ove Odluke.

XIV.

Lučka uprava odgovara za svoje obveze cijelom svojom imovinom.

Republika Hrvatska odgovara solidarno i neograničeno za obveze Lučke
uprave.

XV.

Dobit koju u poslovanju ostvari Lučka uprava koristi se isključivo za
izgradnju i održavanje objekata lučke podgradnje i lučke nadgradnje.

XVI.

Statutom Lučke uprave uredit će se unutarnje ustrojstvo Lučke uprave,
prava i obveze osnivača i Lučke uprave koja nisu uređena Zakonom o morskim
lukama i ovom Odlukom, način odlučivanja pojedinih tijela Lučke uprave,
uvjete koje mora ispunjavati ravnatelj, te druga pitanja od značaja za
obavljanje djelatnosti i poslovanja Lučke uprave.

PRIJELAZNE I ZAVRŠNE ODREDBE

XVII.

Lučka uprava preuzima dio potrebnih zaposlenika koji su na dan stupanja
na snagu ove Odluke zaposleni u društvenom poduzeću "Luka" Ploče na poslovima
iz nadležnosti Lučke uprave.

XVIII.

Vlada Republike Hrvatske imenovat će predsjednika i četiri člana Upravnog
vijeća Lučke uprave u roku 30 dana od dana stupanja na snagu ove Odluke.

Vlada Republike Hrvatske podnijet će u roku 8 dana od dana stupanja
na snagu ove Odluke zahtjev ovlaštenim tijelima iz članka 35. Zakona o
morskim lukama da u roku 15 dana imenuje u skladu sa Zakonom o morskim
lukama po jednog člana Upravnog vijeća.

XIX.

Upravno vijeće Lučke uprave donijet će u roku 60 dana od dana stupanja
na snagu ove Odluke Statut Lučke uprave.

Upravno vijeće Lučke uprave dužno je u roku 15 dana nakon donošenja
Statuta raspisati natječaj za ravnatelja Lučke uprave.

XX.

Ministar pomorstva, prometa i veza imenovat će u roku 5 dana od dana
stupanja na snagu ove Odluke privremenog ravnatelja Lučke uprave koji će
obavljati pripreme za početak rada Lučke uprave, te podnijeti prijavu za
upis Lučke uprave u sudski registar.

XXI.

Ova Odluka stupa na snagu danom objave u "Narodnim novinama".

Klasa: 342-21/97-01/03
Urbroj: 5030116-97-1
Zagreb, 13. veljače 1997.

Predsjednik
**mr. Zlatko Mateša,** v. r.

Odluka, NN 19/1997-266